ཡང་ས་ཆ་ཁ་ཤས་སུསྙིང་སྡུག་གཏུག་ནས་སླེབས་ཡོང།།ཕ་མ་འཇལ་ནས་ལོག་ཡོང།ཞེས་ཚིག་རེ་གཉིས་ཙམ་ལ་འགྱུར་བ་བྱུང་ཚེ།བརྗོད་བྱའི་ནང་དོན་ཐད་འགྱུར་བ་ཆེན་པོ་འབྱུང་བཞིན་པ་ནི་དམངས་ཁྲོད་རྩོམ་རིག་ལས་ཆེས་ཁྱབ་གདལ་དུ་སོང་བའི་སྣང་ཚུལ་ཞིག་ཡིན་པར་མ་ཟད།དམངས་ཁྲོད་རྩོམ་རིག་ལ་བྱུང་རིམ་ཀྱག་ཀྱོག་ཅན་དང་མི་གཤིས་མངོན་གསལ་ཅན།སྣང་བརྙན་དཔེ་མཚོན་ཅན།ཡུལ་བཀོད་གསོན་ཉམས་ཅན།བྲོ་ཉམས་ངོ་མཚར་ཅན་གྱི་པར་གཞི་མི་འདྲ་བ་མང་དུ་བྱུང་བའི་རྒྱུ་རྐྱེན་ཡང་དེ་ལ་ཐུག་ཡོད་པས།ངག་རྩོམ་གཅིག་ལ་པར་གཞི་མི་འདྲ་བ་མང་པོ་བྱུང་ཡོད་པ་དེར་ཡིག་རྩོམ་ལས་མཐོང་དཀའ་བའི་དོན་སྙིང་མངོན་གསལ་ཞིག་ལྡན།དམངས་ཁྲོད་རྩོམ་རིག་ནི་རྒྱུན་ཆད་མེད་པར་གཞན་འགྱུར་འབྱུང་བཞིན་ཡོད་པ་ཞིག་ཡིན་མོད།འོན་ཀྱང་ང་ཚོས་དམངས་ཁྲོད་རྩོམ་རིག་འཚོལ་སྡུད་བྱེད་སྐབས་དེའི་གཞན་འགྱུར་རང་བཞིན་ལ་དོ་སྣང་དེ་འདྲ་མི་བྱེད་པར།ཐབས་བརྒྱ་ཇུས་སྟོང་གིས་གནའ་བོའི་ཉམས་དང་སྲོལ་རྒྱུན་གྱི་ཁྱད་ཆོས་གཙོར་འཛིན་པ་དང་།ལན་རེར་གཞན་འགྱུར་ནི་རང་ཤུགས་ཀྱིས་བྱུང་བ་ཞིག་ཡིན་པར་འདོད་པ་ལས་དེའི་གསར་རྩོམ་གྱི་བརྒྱུད་རིམ་ལ་དོ་སྣང་མི་བྱེད།དམངས་ཁྲོད་རྩོམ་རིག་ནི་ངག་ཐོག་གི་རིག་གནས་སྲོལ་རྒྱུན་ཞིག་ཡིན་པས།མི་རྣམས་ཀྱིས་རྒྱུན་པར་བཀོད་སྤྱོད་བྱེད་བཞིན་ཡོད་དེ།དཔེར་ན།ད་ལྟའི་གླུ་གཞས་དང་ཁ་པར་གླུ་གཞས།ཁ་པར་ཆ་འཕྲིན།དྲ་ཐོག་རྩོམ་རིགསྒྱུ་འཕྲུལ་སྒྲུང་གཏམ།འགུལ་རིས་གློག་བརྙན་སོགས་ལས་ཁ་ཤས་ནི་སྲོལ་རྒྱུན་གྱི་དམངས་ཁྲོད་རྩོམ་རིག་ལ་དུས་རབས་ཀྱི་ཁྱད་ཆོས་དང་འཚོ་བའི་དགོས་མཁོ་ལྟར་གཞན་འགྱུར་བྱུང་བ་ཤ་སྟག་ཡིན།དེ་མིན་སློབ་གསོ་དང་དྲིལ་བསྒྲགས་ལ་དམིགས་ནས་དམངས་ཁྲོད་རྩོམ་རིག་ཁ་ཤས་ལེགས་སྒྲིག་དང་བསྒྱུར་བཅོས་བྱས་ཏེ།ད་ལྟ་དམངས་གླུའི་ཁྲོད་དུའང་གླུ་གཞས་གསར་བ་བསྣན་ཡོད་པར་མ་ཟད།དོན་གྱི་ཆ་ནས་ས་གནས་ཀྱི་བླ་སྤྲུལ་དང་ཏང་གི་སྲིད་ཇུས་སོགས་བརྗོད་བྱར་བཟུང་ནས་བྲིས་པ་མང་དུ་ཡོད།འདི་ལྟ་བུ་ནི་དམངས་ཁྲོདརྩོམ་རིག་གི་གཞན་འགྱུར་རང་བཞིན་སྟེང་གྲུབ་པའི་དེང་རབས་སྒྱུ་རྩལ་གྱི་རྣམ་པ་གསར་བ་ཞིག་ཡིན།